
Arkivref.:

200605889-26/GUS/011.4
Organisasjonsendringer ved Det medisinske fakultet
Universitetsdirektøren legger med dette frem sak for universitetsstyret som omhandler fastsetting av organisering av funksjoner på fakultetsnivået ved Det medisinske fakultet.
 

Saksdokumenter til foreliggende sak ble sendt ut til universitetsstyrets medlemmer i forkant av styremøtet 6. september 2007. Universitetsdirektøren trakk imidlertid saken fra behandling i styrets møte på bakgrunn av usikkerhet som oppstod på drøftingsmøte med organisasjonene 3. september 2007. Usikkerheten gjaldt i hvilken grad organisasjonsendringene også berører sentrene ved Det medisinske fakultet, samt om sentrene har fått mulighet til å komme med innspill og blitt hørt underveis i prosessen. 
 

Styret ved Det medisinske fakultet har i etterkant av dette i møte 27.09.2007, sak FS 49/07, foretatt presiseringer når det gjelder i hvilken grad organisasjonsendringene også berører sentrene.  

 

Saken legges frem for universitetsstyret med hjemmel i universitetslovens § 9-2, 4. ledd:

 

Styret selv fastsetter virksomhetens interne organisering på alle nivåer. Organiseringen må sikre at studentene og de ansatte blir hørt.
 

Sakens bakgrunn
 

Det medisinske fakultet gjennomførte høsten 2005 en spørreundersøkelse blant ansatte for å få et inntrykk av det psykososiale arbeidsmiljøet. I denne undersøkelsen kom det blant annet fram at mange ansatte opplever ansvarsforholdene på arbeidsplassen som uoversiktlig/tilfeldig, og at mange savner bedre tilbakemelding fra ledelsen. Undersøkelsen viste at en klargjøring av de organisatoriske og strukturelle forholdene, inkludert lederfunksjonen, sannsynligvis ville kunne bidra til å bedre flere av de forholdene som ble oppfattet som negative i undersøkelsen.
 

På bakgrunn av blant annet denne spørreundersøkelsen vedtok fakultetsstyret i april 2006 overordnet mål for arbeidet med helse, miljø og sikkerhet ved Det medisinske fakultetet for perioden 2006-2009. Videre vedtok fakultetsstyret i november 2006 handlingsplan for HMS for 2006-2007. Både overordnet målsetning og handlingsplan fokuserer på betydningen av en klar og tydelig ledelse og leders ansvar for å etablere og vedlikeholde et godt psykososialt arbeidsmiljø.
 

I styringssignaler til fakultetet for 2006 ble det fra sentralt hold gitt pålegg om å gjennomgå den samlede administrasjonen med sikte på å effektivisere og bedre forvaltningen og gi bedre service og tjenesteyting.
 

På bakgrunn av dette ga styret ved Det medisinske fakultet i sak FS 71/06 sin tilslutning til etablering av prosesser for å gjennomgå organisering, styring og ledelse av funksjoner på fakultetsnivået. 
 

Gjennomgangen ble delt i to, delprosess I omhandler de administrative funksjonene og de rene tekniske funksjoner, mens delprosess II omhandler fellesfunksjoner av mer faglig karakter. Fakultetsdirektør og dekan har nedsatt arbeidsgrupper for begge delprosessene. 
 

Delprosess I ble behandlet av styret ved Det medisinske fakultet i møte 22.02.2007, sak FS 12/07.
Universitetsstyret godkjente i møte 26.04.2007, sak S 18-07, forslaget fra Det medisinske fakultet vedrørende ny organisasjonsmodell.
 

Administrasjonen ved Det medisinske fakultet arbeider nå med implementeringen av delprosess I. 
 

Den aktuelle sak berører organisasjonsendringer tilknyttet delprosess II. 
Delprosess II omfatter Dyreavdelingen, Anatomisk avdeling, EM-avdelingen (Elektronmikroskopisk avdeling), kjernefasiliteter og enkelte andre mindre funksjoner.
 

Arbeidsgruppen for delprosess II leverte 04.06.2007 en sluttrapport (vedlegg 1).
 

I sluttrapporten fremgår det at arbeidsgruppen har vurdert organiseringen av avdelingene/funksjonene på både fakultets- og instituttnivået. Forslaget til ny organisering medfører at avdelingene fortsatt skal organiseres på fakultetsnivået. Utfordringen blir imidlertid å sikre at de svakheter en har sett i dagens organisering ikke videreføres, det være seg faglig utvikling av avdelingene/funksjonene eller personalivaretakelse. 
 

Forslaget om endret organisering innebærer at avdelingene / funksjonene ledes av en faglig enhetlig leder som rapporterer til dekan/fakultetsdirektør. Arbeidsgruppen foreslår at dekan/fakultetsdirektør kan delegere dette videre, eksempelvis til prodekanene og leder for studie eller forskningsseksjon. Videre foreslår arbeidsgruppen at det etableres brukerråd for hver avdeling/funksjon, dette for å sikre et solid innslag av brukerstyring.  
 

Arbeidsgruppen legger opp til at en god forankring i linjeorganisasjonen innebærer at det blant annet må utarbeides rutiner for rapportering (budsjett, regnskap, planer). Eksempelvis bør det legges opp til at avdelingene/funksjonene årlig rapporterer om sin virksomhet til fakultetsstyret. I saksfremlegget til Sak FS 12/07 trekker fakultetsdirektøren i tillegg fram behovet for utarbeidelse av avtaler for den enkelte virksomhet, klargjøring av fullmakter og delegeringslinjer, samt prinsipper for godtgjøring av faglig ledelse.
 

Arbeidsgruppens forslag fører ikke til endringer i grunnbemanningen ved de ulike avdelinger/funksjoner, eller endringer i de økonomiske rammebetingelsene og finansiering av tjenestene, men endringene kan innbære at det må etableres faglig ledelse ved avdelinger/funksjoner som i dag ikke har dette.
 

 

 

 

 

 

 

 

 

 

 

 

Det medisinske fakultets forslag til organisasjonskart og myndighetsstruktur:

Det medisinske fakultet har ved etableringen og gjennomføringen av prosessen tilstrebet å sikre en bred deltakelse fra de ansatte og deres tillitsvalgte. Arbeidsgruppen har blant annet gjennomført møter ved de tre største faglige fellesavdelingene for å få innspill fra de ansatte. Forslaget fra arbeidsgruppen har vært presentert i allmøte med plasstillitsvalgte, vernetjenesten, ledelsen og ansatte, med mulighet til innspill til arbeidsgruppens forslag. Det medisinske fakultet har ikke mottatt innspill/innvendinger til forslaget.  
 

Det medisinske fakultet opplyser at det synes å være bred oppslutning på fakultetet om den nye strukturen. 
 

Styret ved Det medisinske fakultet behandlet sluttrapporten i møte 07.06.2007, sak FS 34/07 (vedlegg 2), med følgende vedtak: 
 

1. Fakultetsstyret takker arbeidsgruppen for vel utført arbeid. 

2. Fakultetsstyret gir sin tilslutning til at organisering av faglige fellesavdelinger, kjernefasilitet og  sentrene skal følge de prinsipper som arbeidsgruppen har beskrevet i sitt forslag, og de momenter som framkommer i saksframlegget. 

3. Fakultetsadministrasjonen bes om å ivareta det videre arbeidet med implementering av ny struktur, herunder bla oversendelse til sentraladministrasjon for endelig godkjenning, utarbeidelse av rutiner for rapportering, utarbeidelse av avtaler, klargjøring av fullmakter og delegeringslinjer og prinsipper for godtgjøring av faglig ledelse. 
 

 

Styret ved Det medisinske fakultet vedtok i møte 27.09.2007, sak FS 49/04, følgende presisering av vedtaket i sak FS 34/07:

 

1. Fakultetsstyret opprettholder sitt vedtak FS34-07. 
2. Når det gjelder sentrene ved fakultet presiseres: 

a. Vedtaket er ikke ment å endre på ledelsesstrukturen ved etablerte sentre. 

b. Sentermodellen må kun ses på som et utgangspunkt, sentrene er så ulik at ulike organisasjonsmodeller må forventes. 

c. Organiseringen av det enkelte senter skjer i en dialog ved etablering og senere ved behov. Eksterne eiere tas selvsagt med i organisasjonsendringsprosesser sammen med de ansatte og deres organisasjoner. 

d. Sentrene skal legge frem planer, budsjett og regnskap for fakultetsstyret minst en gang per år. Dette gjelder også sentre som er tilknyttet instituttnivået. 

 

 

Universitetsdirektøren slutter seg til forslaget fra Det medisinske fakultet vedrørende ny organisasjonsmodell, og legger frem følgende innstilling til  
 

 
vedtak:
 

Universitetsstyret godkjenner vedtaket i styret for Det medisinske fakultet om ny organisering av funksjoner på fakultetsnivået. 
Tromsø, 08.10.2007
	Lasse Lønnum

	Odd Arne Paulsen

